b'\n_START_ARTICLE_\nOlgerdiget\n_START_PARAGRAPH_\nOlgerdiget eller Olmersdiget er et over 12 km langt voldanl\xc3\xa6g fra ca. 200-300 e.Kr ved Tinglev i S\xc3\xb8nderjylland. Volden kan tolkes som en gr\xc3\xa6nsevold mellem anglere og jyder og er bygget med front mod nord. Form\xc3\xa5let var m\xc3\xa5ske ogs\xc3\xa5 at beskytte anglerne mod Over Jerstal-kredsens autonome sm\xc3\xa5stammer, som efterh\xc3\xa5nden indgik i den jyske sydgruppe. Diget forl\xc3\xb8ber over to hovedstr\xc3\xa6kninger nord og syd for Tinglev Mose. Den nordlige del starter fra Tinglev Mose og kan f\xc3\xb8lges op til Urnehoved._NEWLINE_Olgerdigets centrale del har best\xc3\xa5et af en vold og en grav samt op til tre palisader\xc3\xa6kker. Gr\xc3\xb8fterne og palisaderne har haft flere gennemgange._NEWLINE_Det formodes, at Olgerdiget er opf\xc3\xb8rt med forbillede i den romerske gr\xc3\xa6nseforst\xc3\xa6rkning Limes. Der er i volden fundet tr\xc3\xa6rester, som er dateret til mellem \xc3\xa5r 219 og \xc3\xa5r 278 e.Kr.'